मैं सम्मानों के प्रभाव में ऐसा खोया कि कहानी और लेखक दोनों को भूल गया। सच पूछो तो मुझे एसिडिटी हो रही थी। पुनः वापस ऊपर जाकर कहानी और लेखक का नाम देखा। पूर्णतः अपरिचित था मेरे लिए ये नाम। न कभी ये नाम ही सुना था और न कभी ये चेहरा ही देखने का सौभाग्य मिला था। अपनी अल्पज्ञता पर कुढ़न हुई। अपने आप को धिक्कार। सड़सठ साहित्यिक सम्मान पाने वाला लेखक और तुम उसके कृतित्व से तो छोड़ो उसके नाम से भी परिचित नहीं। ख़ाक साहित्य-प्रेमी बने घूमते हो। धिक्कार है तुम पर और तुम्हारे साहित्य प्रेम पर। ख़ैर मन ही मन महान लेखक को इस संख्यातीत सम्मान पत्र संग्रह के लिए नमन किया और पुनः पुरस्कार और सम्मान सूची के विश्लेषण में व्यस्त हो गया।